Nekropole sa stećcima i nišanima u Grivićima

**Nekropole sa stećcima i nišanima u Grivićima,** nalaze se na području Hadžića, Bosna i Hercegovina. Proglašene su za nacionalni spomenik Bosne i Hercegovine na sjednici komisije za očuvanje nacionalnih spomenika u sljedećem sastavu: Faruk Kapidžić (predsjedavajući), Anđelina Ošap Gaćanović i Zoran Mikulić, održanoj 15. jula 2021. godine. Nacionalni spomenik čine: 
* lokalitet Brdce / Grčko / Kaursko groblje sa 74 stećka – 21 ploča, 52 sanduka i 1 sljemenjak 
* lokalitet Šehitluk / Staro groblje sa 10 nišana – 2 visoka stupa sa kaukli-saruk turbanom, 1 stup (obelisk) sa piramidalnim završetkom i 7 stela na dvije vode
* lokalitet Mionica / Grivići / Pravoslavno groblje sa 15 stećaka – 1 ploča i 14 sanduka i 
* lokalitet Vrbica/Čairac sa 4 stećka – sanduka

Na području opštine Hadžići, prema popisu iz 2015. god, evidentirano je 46 srednjovjekovnih grobalja sa nadgrobnim spomenicima – stećcima i njihovim brojem od 730 primjeraka. 

## Lokacija
### Brdce
Iz pravca Hadžića putna komunikacija ide prema Drozgometvi i dalje prema Košćanu. Prvo od sela u koje se dolazi, a koje je u sastavu MZ Drozgometva su Grivići. Zapadno od džamije u Grivićima formirano je aktivno muslimansko groblje, a na obližnjem uzvišenju se nalazi srednjovjekovo groblje sa nadgrobnicima – stećcima. Kod lokalnog stanovništva za ovaj lokalitet se koristi naziv Brdce, a u literaturi su zabilježeni nazivi Grčko i Kaursko groblje. Nalazi se na nadmorskoj visini od 580 m te zemljopisnoj širini N 43°49'31" i zemljopisnoj 
dužini E 18°11'21".  Stećci su srednje obrade i na njima nema ukrasa ni natpisa.

### Šehitluci
Na udaljenosti od 290 m zračne linije od lokaliteta Brdce je nekropola Šehitluk / Staro groblje. Na ovom mezarju evidentirano je deset oštećenih nišana, a neki su i oboreni na zemlju. Za lokalitet se veže i tradicijsko učenje kišne dove u vrijeme dugih ljetnih sušnih perioda. Dva nišana su sa turbanima, a ostali u formi stele. Ukrašen je jedan nišan vrpcom u vidu reljefnog ispupčenja. Na nišanim nema natpisa. Na temelju forme izrade te ukrasa datiraju se u kraj XV. i prva polovica XVI. stoljeća, u vrijeme najranije pojave ove vrste nadgrobnika u Bosni i Hercegovini. 

### Mionica
Lokalitet Mionica / Grivići / Pravoslavno groblje se nalazi na nadmorskoj visini od 602 m te zemljopisnoj širini N 43°49'42" i zemljopisnoj dužini E 18°11'01". Stećci su rađeni od kvalitetnog materijala te su fino obrađeni i 
očuvani. Ukras je evidentiran na stećku br. 6. Na njemu se nalazi motiv jednakokrakog krsta, sa kružnim avršecima, rađen u formi reljefnog ispupčenja. U jugoistočnom kružnom završetku nalazi urezan mali krst. Prostor nekropole je obrastao niskim rastinjem. 

### Vrbica
Na udaljenosti oko 200 m zračne linije od lokaliteta Mionica u pravcu jugoistoka, u gronjem dijelu Grivića odvaja se krak lokalnog puta prema selu Bare i odmah nakon skretanja između potoka Sajnica i Vihrica nalazi se lokalitet Vrbica / Čairac na kojem su evidentirana 4 stećka u formi sanduka. Lokalitet se nalazi na nadmorskoj visini od 584 m te zemljopisnoj širini N 43°49'31" i zemljopisnoj dužini E 18°11'21". Opservacijom stanja na terenu može se zaključiti da je na ovome prostoru u nekom ranijem razdoblju bila situirana veća nekropola, koja je uslijed ljudskih aktivnosti, gradnje lokalnih puteva i betoniranja korita potoka Sajnica pomjerena i dijelom uništena.

## Izvori